A két ország kapcsolatai évszázadosak, alkalmi követküldésekről már a 16.-17. század fordulóján tudunk, az első állandó Iráni - illetve nyugati szóhasználattal Perzsa - követ 1809-ben érkezett Londonba. A két ország hullámzó kapcsolatainak függvényében azóta megszakításokkal, de folyamatosan volt iráni követ Londonban. 1944-ben a követséget nagykövetségi rangra emelték. 1952-ben a diplomáciai kapcsolatok megszakadtak, a nagyköveteket kölcsönösen visszahívták. (Általában jellemző a brit-iráni diplomáciai kapcsolatok megszakítására, hogy bár a nagykövetet és a személyzet nagyrészét visszahívják, ügyvivőt továbbra is Londonban állomásoztatnak) 1980-ban a nagykövetséget súlyos terrortámadás érte, melynek során az épület kiégett, és 1988-ig elhúzódtak a helyreállítási munkálatok, így csak nyolc évvel később nyitott ki ismét a nagykövetség. 2011-ben az Egyesült Királyság teheráni nagykövetsége elleni támadást követően a brit kormány bezáratta Irán londoni nagykövetségét, mert azt feltételezték, hogy a támadást az iráni kormány is támogatta. 2011 és 2014 között Irán képviseletét az Ománi nagykövetség látta el. 2014. február 20-án a két ország újra felvette a diplomáciai kapcsolatokat, a nagykövetség ismét megnyílt.